b"\n_START_ARTICLE_\nJosep Oliu i Creus\n_START_SECTION_\nBiografia\n_START_PARAGRAPH_\nVa estudiar Ci\xc3\xa8ncies Econ\xc3\xb2miques en la Universitat de Barcelona i es va doctorar en economia en la Universitat de Minnesota. El 1982 va obtenir la c\xc3\xa0tedra en teoria econ\xc3\xb2mica a la Universitat d'Oviedo, d'on \xc3\xa9s professor en exced\xc3\xa8ncia. Durant la d\xc3\xa8cada de 1980 va treballar a l'Instituto Nacional de Industria, on ocupava el c\xc3\xa0rrec de director d'Estudis i Estrat\xc3\xa8gia i on fou director de Planificaci\xc3\xb3 entre 1984 i 1986._NEWLINE_L'any 1986, poc despr\xc3\xa9s d'haver estat nomenat com a president de l'Associaci\xc3\xb3 Barcelona Pla\xc3\xa7a Financera, es va incorporar al Banc de Sabadell com a secretari general t\xc3\xa8cnic. En 1989 va ser nomenat conseller del banc i conseller delegat del Sabadell Multibanca. El gener de 1991 va substituir al seu pare, Joan Oliu i Pich, en la direcci\xc3\xb3 general. Ha ocupat diversos c\xc3\xa0rrecs directius a l'entitat financera, com el de conseller (1990-1995), conseller director general (1991-1999) i president des de 1999 i fins a l'actualitat._NEWLINE_Durant la seva presid\xc3\xa8ncia, el 2000 formalitz\xc3\xa0 un intercanvi d'accions amb el Banco Comercial Portugu\xc3\xaas (BCP), i La Caixa es va convertir en el primer accionista del banc fins a la desinversi\xc3\xb3 feta el 2006. El Banco Herrero, fundat el 1911 a Oviedo, es va incorporar al grup, que es consolid\xc3\xa0 com a quart banc de l'Estat Espanyol. L'any 2001 comen\xc3\xa7a a cotitzar en borsa. El 2003 present\xc3\xa0 una OPA per adquirir Banc Atl\xc3\xa0ntic, compra que es formalitza el 2004. El 2006 adquireix el Banco Urquijo, operaci\xc3\xb3 que consolidava al Banc Sabadell com segon d'Espanya en el negoci de banca privada. El 2007 va adquirir el TransAtlantic Bank de Miami. El 2009 va entrar en l'accionariat d'Antena 3 amb un 5,87%. Forma part del F\xc3\xb2rum Pont Aeri.\n_START_SECTION_\nAltres c\xc3\xa0rrecs\n_START_PARAGRAPH_\nL'any 2007 va ser nomenat president de la Fundaci\xc3\xb3 d'Estudis d'Economia Aplicada i ha estat vocal del Consell General de l'Associaci\xc3\xb3 Espanyola de Banca, vocal de la Comissi\xc3\xb3 Gestora del Fons de Garantia de Dip\xc3\xb2sits, membre de la junta i vicepresident del Cercle d'Economia de Barcelona, president de la Fundaci\xc3\xb3 Banco Herrero i membre del patronat de la Fundaci\xc3\xb3 Pr\xc3\xadncep d'Ast\xc3\xbaries. Est\xc3\xa0 casat i t\xc3\xa9 tres fills."